b'\n_START_ARTICLE_\nGruska jama\n_START_PARAGRAPH_\nGruska jama tudi Pu\xc5\xa1\xc4\x8davnikova jama je zatrepna dolina v osamelem krasu severovzhodno od Kozjega. Do 30 m globoke stene oklepajo kra\xc5\xa1ki izvir s po\xc5\xa1evnim 10 m dolgim slapom._NEWLINE_Nad slapom je do 22 m dolg nizek rov, vi\xc5\xa1inska razlika pa zna\xc5\xa1a 2 m. Rov je mo\xc4\x8dno erodiran. V kon\xc4\x8dnem delu rova je nekaj kapnikov in sigastih povr\xc5\xa1in._NEWLINE_Ime je jama dobila po bli\xc5\xbenjem izviru Gruske, doma\xc4\x8dini pa pripovedujejo, da naj bi v njej med 1. sv. vojno in po njej dalj \xc4\x8dasa \xc5\xbeivel pu\xc5\xa1\xc4\x8davnik, zato tudi ime Pu\xc5\xa1\xc4\x8davnikova jama. Legenda pravi, da naj bi bil tu neko\xc4\x8d bogat trg, ki se je pogreznil, ker so njegovi prebivalci na veliki petek jedli, pili in plesali.'